
Ministru kabineta rīkojums Nr. 135
Rīgā 2026. gada 10. martā (prot. Nr. 14 62. §)
Par dienesta pārbaudes komisijas izveidi
· 1. Saskaņā ar Valsts pārvaldes iekārtas likuma 35. panta pirmo daļu, lai nodrošinātu vispusīgu izvērtējumu par dzelzceļa projekta "Rail Baltica" nepabeigto tilta balstu Daugavā un iesākto dzelzceļa estakādes Mārupē plānošanas un būvniecības darbu atbilstību Ministru kabinetā pieņemtajiem lēmumiem, tai skaitā attiecīgā risinājuma pamatotību un lietderību un minēto objektu izbūves ietekmi uz valsts tautsaimniecību un valsts budžetu iepriekšējos un turpmākajos gados, tostarp atbilstību Eiropas Savienības finansējuma izlietojuma mērķim un nosacījumiem, kā arī izvērtētu būvniecības plānošanā un īstenošanā iesaistīto amatpersonu iespējamo atbildību, izveidot dienesta pārbaudes komisiju (turpmāk – komisija) šādā sastāvā:
· 1.1. R. Bremšmits – Ekonomikas ministrijas valsts sekretārs (komisijas priekšsēdētājs);
· 1.2. B. Bāne – Finanšu ministrijas valsts sekretāre;
· 1.3. D. Trofimovs – Iekšlietu ministrijas valsts sekretārs;
· 1.4. D. Vilsone – Kultūras ministrijas valsts sekretāre;
· 1.5. P. Vilks – Valsts kancelejas direktora vietnieks valsts attīstības un starpnozaru pārvaldības jautājumos, Pārresoru koordinācijas departamenta vadītājs.
· 2. Komisijas sekretariāta funkcijas veic Ekonomikas ministrija.
· 3. Komisijas priekšsēdētājs, ja nepieciešams, komisijas darbā var pieaicināt ekspertus un citu institūciju pārstāvjus.
· 4. Satiksmes ministrija, akciju sabiedrība "RB Rail" un sabiedrība ar ierobežotu atbildību "EIROPAS DZELZCEĻA LĪNIJAS" nodrošina komisijai visu nepieciešamo informāciju šā rīkojuma 1. punktā minētā uzdevuma izpildei.
· 5. Komisijai sagatavot ziņojumu par šā rīkojuma 1. punktā minētā uzdevuma izpildes rezultātiem un ekonomikas ministram iesniegt to izskatīšanai Ministru kabineta 2026. gada 28. aprīļa sēdē.

